賦得白鷗歌送李伯康歸使
作者：盧綸
朝代：唐

paragraphs: 積水深源，白鷗翻翻。
倒影光素，于潭之間。
銜魚魚落亂驚鳴，爭撲蓮藂蓮葉傾。
爾不見波中鷗鳥閑無營，何必汲汲勞其生。
柳花冥濛大堤口，悠揚相和乍無有。
輕隨去浪杳不分，細舞清風亦何有。
似君換得白鵝時，獨凭闌干雪滿池。
今日還同看鷗鳥，如何羽翮復參差。
復參差，海濤瀾漫何由期。